በዓለም ባንክ ድጋፍ ለድርቅ ተጎጂዎች 70 ሺሕ ሜትሪክ ቶን ስንዴ ግዥ ሊፈጸም ነው
በድርቁ ለተጎዱ ወገኖች የሚውል 70 ሺሕ ሜትሪክ ቶን ስንዴ ግዥ ጨረታ፣ ታኅሳስ 26 ቀን 2008 ዓ.ም. ተከፈተ፡፡ ይህ ጨረታ የዓለም ባንክ 300 ሺሕ ሜትሪክ ቶን ግዥ እንዲፈጸም የለገሰው ፋይናንስ አካል ነው፡፡የዚህ ግዥ አካል የሆኑ ሁለት ጨረታዎች ቀደም ሲል መካሄዳቸውንና ከዚህ በኋላ የ90 ሺሕ ሜትሪክ ቶን ስንዴ ግዥ ጨረታ እንደሚወጣ፣ የመንግሥት ግዥና ንብረት ማስወገድ አገልግሎት ዋና ዳይሬክተር አቶ ይገዙ ዳባ ለሪፖርተር ገልጸዋል፡፡ለስንዴ ግዥው በአንድ ቶን ከ300 ዶላር በላይ የቀረበ መሆኑን አቶ ይገዙ አስረድተዋል፡፡ የዓለም ባንክ ከሰጠው ፋይናንስ በተጨማሪ የኢትዮጵያ መንግሥት በራሱ አቅም ግዥ እየፈጸመ መሆኑ ይታወቃል፡፡የኢትዮጵያ መንግሥት ገበያን ለማረጋጋት ግዥ ከፈጸመው ስንዴ በተጨማሪ 620 ሺሕ ሜትሪክ ቶን ስንዴ በድርቅ ለተጎዱ ወገኖች ግዥ ፈጽሟል፡፡መንግሥት የድርቁ ጉዳይ አጣዳፊና ጊዜ የማይሰጥ በመሆኑ በራሱ የፋይናንስ የሚፈጽመው ግዥ፣ በውስን ጨረታ አሠራር ነው፡፡ የዓለም ባንክ ባለው አሠራር ግልጽ ጨረታ የሚያበረታታ በመሆኑ፣ የ300 ሺሕ ሜትሪክ ቶን ስንዴ ግዥ እየተፈጸመ የሚገኘው በግልጽ ጨረታ ነው፡፡አቶ ዳባ እንደገለጹት፣ በመንግሥት በሁለቱም አሠራሮች የሚፈጸሙ ግዥዎች እስካሁን የአሠራር ችግር አላጋጠማቸውም፡፡ በአሁኑ ወቅት በኢትዮጵያ የተከሰተው ድርቅ በ1977 ዓ.ም. ከተከሰተው ድርቅ የበለጠ ሰፊ ቦታ የሚሸፍን እንደሆነ እየተገለጸ ነው፡፡ ድርቁ በሚሊዮን ለሚቆጠሩ ወገኖች የምግብ ዋስትና ችግር ከመፍጠሩም በላይ፣ በአርብቶ አደር አካባቢዎች የከብቶች መኖ አቅርቦት ላይ ጠንከር ያለ ችግር መፍጠሩንም ሪፖርቶች ያመላክታሉ፡፡የእርሻና ተፈጥሮ ሀብት ሚኒስቴር ከዕርዳታ ሰጪዎች ጋር አንድ ላይ በመሆን ባካሄደው ጥናት፣ እ.ኤ.አ. እስከ ታኅሳስ 2016 ድረስ 10.2 ሚሊዮን ዜጎች ድጋፍ እንደሚያስፈልጋቸው ይጠቁማል፡፡ በአጠቃላይ ይህንን መሠረታዊ ችግር ለመፍታት እስከተጠቀሰው ወቅት ድረስ 1.4 ቢሊዮን ዶላር እንደሚያስፈልግ ይፋ ተደርጓል፡፡መንግሥት በራስ አቅም ችግሩን ለመቅረፍ የሚያደርገው ጥረት እንደተጠበቀ ሆኖ፣ ዕርዳታ ሰጭዎች የመፍትሔ አካል እንዲሆኑ ጥሪ ማቅረቡ ይታወሳል፡፡በዚህ ጥሪም የዓለም ባንክ አሜሪካ፣ እንግሊዝና ቻይና ምላሽ ከሰጡት ውስጥ ተጠቃሾቹ ናቸው፡፡ አቶ ይገዙ መንግሥት አሁንም የስንዴ አቅርቦት እንደሚያስፈልግ ከገለጸ መሥሪያ ቤታቸው ጨረታ ለማውጣት ዝግጁ መሆኑን አስታውቀዋል፡፡    